טיילר רייק: חילוץ

**טיילר רייק: חילוץ** (באנגלית: **Extraction**) הוא סרט פעולה אמריקאי משנת 2020 בבימויו של סם הרגרייב ותסריט מאת ג'ו רוסו, המבוסס על רומן גרפי בשם **סיודד** (Ciudad, "עיר" בספרדית) מאת אנדי פארקס, ג'ו רוסו, אנתוני רוסו, פרננדו לאון גונזלס ואריק סקילמן. בסרט מככבים כריס המסוורת', רודהראקש ג'איסוול, פאנקאג' טריפאתי, רנדיפ הודה, גולשיפטה פארהני, סוראג' ריקאמה ודייוויד הארבור. הסרט הופץ לצפייה ב-24 באפריל 2020 על ידי נטפליקס.

## עלילה
אוֹבִי מהג'אן הבן, בנו של אובי מהג'אן האב, סוחר הסמים הגדול בהודו המרצה מאסר, נחטף לעיר דאקה שבבנגלדש על ידי אמיר אסיף, סוחר הסמים הגדול בבנגלדש.

סָאג'וּ רָאב, לשעבר לוטננט קולונל בכוחות המיוחדים של צבא הודו, העובד בעבור אובי מהג'אן האב, מבקר אותו בכלא עקב החטיפה, מונחה על ידו להשיב את בנו, ומאוים כי אם ייכשל בכך, הוא ידאג שבנו הקטן של סאג'ו יירצח.

שכיר החרב טיילר רייק (כריס המסוורת'), יוצא יחידת שירות האוויר המיוחד של אוסטרליה (SASR, Special Air Service Regiment), נשכר עם צוותו על ידי סאג'ו כדי לחלץ את אובי ולהשיבו לאביו.

רייק מחלץ את אובי מהמקום בו הוחזק בסיוע אנשיו, ובמהלך השלבים האחרונים של החילוץ הם ממתינים לתשלום שצריך להתקבל מסאג'ו. אסיף, שלמרותו סר מפקד המשטרה המקומית המושחת קולונל רשיד, מטיל סגר על העיר. התשלום שרייק ואנשיו היו אמורים לקבל אינו מגיע, ומסתבר כי סאג'ו פועל בכוחות עצמו להחזיר את הילד, תוך שהוא הורג חלק מצוותו של רייק, משום שאין ביכולתו לשלם על החילוץ (חשבונות הבנק של אובי מהג'אן האב מוקפאים). בתחילה רייק וסאג'ו נלחמים זה בזה כדי לקחת את אובי, אך בלית ברירה הם נאלצים לשתף פעולה ולהילחם נגד כוחות המשטרה המונעים את יציאתם מהעיר.

במהלך הקרב נהרג סאג'ו על ידי קולונל רשיד שבעצמו מחוסל על ידי ניק חאן, שותפתו של רייק. רייק ממשיך לחפות על בריחתם וכשהוא מבין שהם בסכנה הוא שולח את אובי משם ובסופו של דבר נפצע אנושות על ידי אחד הצעירים של אמיר, פרהאד (שרצה להוכיח את עצמו בפני אמיר בעצם הריגת רייק). בשלב הזה, רייק נופל מהגשר אל הנהר הסמוך. צוותו מצליח לחלץ את את אובי בהצלחה מהעיר ומביא אותו למומבאי, הודו.

שמונה חודשים לאחר מכן, ניק חאן הורגת את אמיר בחדר השירותים של מסעדה בה אכל ארוחה בזמן שאובי צלל בבריכת השחייה של בית הספר שלו כדי לזכור את רייק. אחרי שהוא יוצא מהבריכה הוא מבחין במישהו שצופה בו.

## שחקנים ודמויות
* כריס המסוורת' בתפקיד טיילר רייק - לוחם SASR לשעבר שהפך לשכיר חרב
* רודהראקש ג'איסוול בתפקיד אובי מהג'אן - בנו של סוחר סמים הודי
* רנדיפ הודה בתפקיד סאג'ו - חייל הכוחות המיוחדים ההודיים לשעבר ומאבטחו של אובי
* פריאנשו פאיניולי בתפקיד אמיר אסיף - סוחר סמים מבנגלדש שחטף את אובי
* גולשיפטה פארהני בתפקיד ניק חאן - שכירת חרב ושותפתו של רייק
* סוראג' ריקאמה בתפקיד פרהאד - אחד העוזרים של אמיר
* דייוויד הארבור בתפקיד גאספר - חברו של רייק המתגורר בדאקה
* אדם בסה בתפקיד יאז חאן
* שטף פיגאר בתפקיד קולונל ביחידת העלית העובד אצל אמיר
* נהאה מהג'אן בתפקיד נייסה - אשתו של סאג'ו
* סם הרגרייב בתפקיד גאיטן
* פאנקאג' טריפאתי בתפקיד סוחר סמים הודי ואביו של אובי

## הפקה
ב-31 באוגוסט 2018 הוכרז כי סם הרגרייב יביים סרט בשם "Dhaka" (דאקה) מתסריט שכתב ג'ו רוסו. בנוסף, כריס המסוורת' אמור היה לככב בסרט. בנובמבר 2018 נקבע שאר צוות השחקנים.

ההפקה החלה באחמדאבאד ובמומבאי, הודו, בנובמבר 2018. הצילומים התקיימו בבאן פונג, רטצ'אבורי, תאילנד ובדאקה, בנגלדש. ההפקה הושלמה במרץ 2019. שם הסרט שונה ל-"Out of the Fire" (מילולי: "מחוץ לאש"), לפני שנחשף כי שמו הסופי הוא "Extraction" (מילולי: "חילוץ", בעברית: "טיילר רייק: חילוץ"), ב-19 בפברואר 2020. על פי השמועה, לקונספט העיקרי היו טענות לפלגיאט, הרעיון הוצג לפלטפורמות סטרימינג שונות על ידי במאי מבנגלדש לפני מספר שנים, לאחר שיקולים שונים נדחתה הצעתו על ידי אותה חברה אשר אישרה אותו אחר כך עם במאי אחר.

## קישורים חיצוניים

**ביקורות**
* 

## הערות שוליים

קטגוריה:סרטים שצולמו בתאילנד
קטגוריה:נטפליקס: סרטים
קטגוריה:סרטים באנגלית
קטגוריה:סרטי פעולה אמריקאיים
קטגוריה:סרטים מבוססי קומיקס
קטגוריה:סרטים אמריקאיים משנת 2020
קטגוריה:סרטי 2020